Document ID: 32014D0366

KOMISIJOS ĮGYVENDINIMO SPRENDIMAS
2014 m. birželio 16 d.
kuriuo sudaromas bendradarbiavimo programų sąrašas ir nustatoma 2014-2020 m. kiekvienai programai iš Europos regioninės plėtros fondo skiriamos visos paramos bendra suma Europos teritorinio bendradarbiavimo tikslui siekti
(pranešta dokumentu Nr. C(2014) 3776)
(2014/366/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1299/2013 dėl konkrečių Europos regioninės plėtros fondo paramos Europos teritorinio bendradarbiavimo tikslui nuostatų (1), ypač į jo 4 straipsnį,
pasikonsultavusi su Europos struktūrinių ir investicijų fondų koordinavimo komitetu, įsteigtu pagal 2013 m. gruodžio 17 d. Europos Parlamento ir Tarybos reglamento (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (2), 150 straipsnio 1 dalį,
kadangi:
(1)
Reglamento (ES) Nr. 1299/2013 4 straipsnio 1 dalyje nustatytos visos Europos teritorinio bendradarbiavimo tikslui skiriamos lėšos ir nurodyta, kaip jos paskirstomos tarpvalstybiniam bendradarbiavimui, tarptautiniam bendradarbiavimui ir tarpregioniniam bendradarbiavimui;
(2)
pagal Reglamento (ES) Nr. 1299/2013 4 straipsnio 3 dalį Komisija kiekvienai valstybei narei pranešė apie laikantis tame straipsnyje nustatytų kriterijų ir metodikos jai skiriamą visų tarpvalstybiniam ir tarptautiniam bendradarbiavimui skirtų sumų dalį, suskirstytą pagal metus;
(3)
pagal Reglamento (ES) Nr. 1299/2013 4 straipsnio 3 dalį kiekviena valstybė narė, atsižvelgdama į sumas, apie kurias jai pranešta, informavo Komisiją, ar ir kaip ji pasinaudojo to reglamento 5 straipsnyje numatyta perkėlimo galimybe, ir apie galutinį lėšų paskirstymą tarpvalstybinėms ir tarptautinėms programoms, kuriose valstybė narė dalyvauja;
(4)
pagal Reglamento (ES) Nr. 1299/2013 4 straipsnio 4 dalį tarpvalstybinėms ir jūros baseinų programoms skirtą Europos regioninės plėtros fondo (ERPF) įnašą pagal Europos kaimynystės priemonę (EKP) Europos Parlamento ir Tarybos reglamento (ES) Nr. 232/2014 (3) taikymo srityje ir Pasirengimo narystei pagalbos priemonę (PNPP II) Europos Parlamento ir Tarybos reglamento (ES) Nr. 231/2014 (4) taikymo srityje turėtų nustatyti Komisija ir susijusios valstybės narės. Kadangi dėl tarpvalstybinėms ir jūros baseinų programoms skirto ERPF įnašo pagal EKP sumų dar nesusitarta, šiame sprendime nustatomos tik PNPP II sumos;
(5)
Reglamento (ES) Nr. 1299/2013 4 straipsnio 3 dalyje numatyta, kad Komisija turėtų priimti sprendimą, kuriuo būtų sudarytas visų bendradarbiavimo programų sąrašas ir nurodyta visos kiekvienai programai skirtos ERPF paramos bendra suma;
(6)
todėl reikia sudaryti bendradarbiavimo programų sąrašą ir nurodyti visos kiekvienai programai skiriamos ERPF paramos bendrą sumą,
PRIĖMĖ ŠĮ SPRENDIMĄ:
1 straipsnis
Tarpvalstybinio bendradarbiavimo programų sąrašas pateikiamas ir visos kiekvienai programai skiriamos Europos regioninės plėtros fondo (ERPF) paramos bendra suma nustatoma I priede.
2 straipsnis
Tarptautinio bendradarbiavimo programų sąrašas pateikiamas ir visos kiekvienai programai skiriamos ERPF paramos bendra suma nustatoma II priede.
3 straipsnis
Tarpregioninio bendradarbiavimo programų sąrašas pateikiamas ir visos kiekvienai programai skiriamos ERPF paramos bendra suma nustatoma III priede.
4 straipsnis
Pagal Pasirengimo narystei pagalbos priemonę (PNPP II) Reglamento (ES) Nr. 231/2014 taikymo srityje tarpvalstybinėms programoms skiriamas ERPF įnašas kiekvienai valstybei narei nustatomas IV priede.
5 straipsnis
Šis sprendimas skirtas valstybėms narėms.
Priimta Briuselyje 2014 birželio 16 d.

Labels: 15
19
5